
Tiden i Svendborg 1933-1939


Jeg er født den 05-07-1933 på Caroline Amalievej ved Caroline Amalielunden ved Svendborg. Min søster Merete blev født den 17-08-1936.


Min far købte hus på Willemoesvej i Svendborg. Det var et to etagers hus. Første etage var lejet ud. Dem der havde lejet sig ind ville have min mor Bettys opskrift på franskbrød. Hun lavede det ud af hovedet. Far hed Karl Arne Lieberoth Børre. Navnet Lieberoth kom fra min fars mor, og det kom fra Tyskland. Peter Lieberoth var min oldefar, og han arbejdede på jernstøberiet i Svendborg i Vestergade. I Vestergade boede min mormor og morfar.


Morfar Albert Nielsen var sten og billedhugger. Han havde lavet gravsten til Elvira Madigan og Sixten Sparre, som havde boet på Tåsinge i en periode. Elvira Madigan og Sixten Sparre havde et umuligt kærlighedsforhold på grund af, at de kom fra forskellige klasser i samfundet. Han kom fra adelen, og hun var cirkusartist. Deres kærlighedsforhold endte meget tragisk med at Sixten først skød Elvira og derefter sig selv.


Arne fik bygget en motorbåd i Lundeborg på Fyn før, Merete blev født. Arne kunne ikke få plads i havnen, så båden lå i en lille havn ved Mølle Marie. Far fik senere båden i lystbådehavnen. Hjuldamperfærgen Fritz Juul sejlede fra Tåsinge til Svendborg. Færgen var endt som pram ved skibsværftet og blev senere ført tilbage til gammel stil.


I 1939 invaderede Tyskland Polen, og far måtte have båden op på land ved Rantzausminde. Fra molen i lystbådehavnen i Svendborg kunne man se lysglimtene fra Kiel. Royal Airforce bombede Flådehavn Kiel, som var fyldt med tyske krigsskibe. Far måtte ikke sejle med, da hans far og farfar skulle have båden op på land.


I 1939 ville farfar gerne over til Sønderjylland og se det, mens det endnu var dansk. Han havde nemlig luret at krigen var nært forestående. Han frygtede for at tyskerne ville tage det tilbage, som de havde mistet ved genforeningen i 1920. Da vi kom til Sønderborg, regnede det meget, og Merete havde nyrebækkenbetændelse. Hun brugte derfor mange stofbleer, og de skulle jo vaskes. De blev tørre på margarinefabrikken Solo på grund af regnvejret. Så brugte vi nogle feriedage på at ligge ved lystbådehavnen i Nyborg. Merete gik og trak en fender efter sig og legede, at hun var farmor fra Lundeborg, der trak sin hund efter sig. En fender hang uden på båden og beskyttede båden mod at støde på andet. Det var lidt pudsigt med farmors hund, fordi den kom og tog imod os ved rutebilen. Den fornemmede, at vi var med, ellers gik den ikke til rutebilen. Farmor fornemmede også, at vi kom, så hun sendte farfar til bageren efter brød til eftermiddagskaffen.


Jeg kom i skole den 01-04-1940 på en drengeskole, hvor der var gymnastiksal i midten. Jeg blev sendt hjem fra skolen den 09-04-1940 pga. besættelsen. Mor havde stor vaskedag og fik hjælp fra tidlig morgen af Fru Andersen i gruekedlen. Far kom hjem og spiste frokost, mens Fru Andersen gik og hængte vasketøj op. Hun spurgte ham, om han var blevet tysk embedsmand. Han svarede, at han stadig var dansk embedsmand. Far holdt som tolder øje med, hvem der kom i havnen.










Tiden i Silkeborg 1940-1943


Familien Børre flyttede fra Svendborg til Kong Christian den ottendes vej 28 i Silkeborg. De boede lige overfor en Falck station, hvor der var en Falck mand, som hed De La Fontaine.


Det kneb med brændsel under krigen til kaminen. Man fyrede med tørv, og der var tørvemoser i nærheden af Silkeborg. Man kunne ikke få koks – heller ikke til kaminen.


Jeg blev drillet og mobbet i skolen, fordi jeg ikke kunne tale jysk. Merete blev kaldt syd fisker fra Nordhavet, fordi hun havde en sydvest på hovedet i regnvejret ude i skolegården. Hun blev så vred, at hun slog drengene.


I julen 1941 rejste vi med toget fra Silkeborg over Skanderborg, Fredericia og Odense til Svendborg. Det sidste stykke ud til farmor og farfar kørte vi med rutebilen.


I sommeren 1942 tog jeg selv toget ned til farmor og farfar. Jeg havde fået en billet gennem skolen og fandt ud af at skrifte tog de rigtige steder. Resten af familien kom senere og kunne ikke være der så længe på grund af fars arbejde. Næste sommer havde jeg Merete med, fordi hun også kunne få en feriebillet. I toget lavede jeg en konkurrence med Merete om at tælle føl på markerne. Så gjaldt det om at få flest. Dengang kørte man i hestevogn under krigen, så derfor var der mange føl. På vejen tilbage kunne vi tælle dem igen for at se, om der var kommet flere, eller om nogle ikke var kommet ud den dag. Den ene sommer hjalp vi farmor og farfar med at få stablet tørv i udhuset. Det skulle stables, så der var plads til det hele. Farfar havde udhuset, fordi han havde haft en hest til hans arbejde som strand kontrollør. Det var en del af hans arbejde som tolder. Da jeg besøgte farmor og farfar, kom Karitta som tilhørte farmors familie på besøg. Farmor og hende snakkede i munden på hinanden. Det blev for meget for farfar at høre på, så han spurgte, om jeg ville med en tur ned til havnen. Nede på havnen var der mange fiskekuttere at se på og færgen fra Lohals sejlede også til Lundeborg. Der var også et pakhus til kornet fra Broholm, som lå der til det blev sejlet videre.


Jeg blev ulveunge i spejderbevægelsen. Far talte med en guldsmed Børge Jacobsen om spejderbevægelsen. Hans kone var kolonneassistent. Jeg var i blå bande og det første mærke, som jeg fik hed ømfodsmærket. Så kom første og anden stjerne i første Silkeborg flok. Jeg blev bandeassistent og bandeføreren hed Freddy Laier. Freddy blev spejder som 12-årig, og så blev jeg bandeføre.


Da jeg kom i fjerde klasse, kunne jeg komme i mellemskolen. Så skulle jeg til en optagelsesprøve, hvor jeg først skulle lære brøkregning af en lærerinde. Jeg bestod optagelsesprøven.










Tiden i Kolding 1944-1947


Jeg forsatte så i mellemskolen i Kolding i november 1944. Bilerne kørte på generator. Man fyldte brænde på til gassen, der drev bilen. Min familie kom sent til Kolding og kom ind på missionshotellet. Næste dag kom vi til snedkerens hus, hvor vi skulle bo på Brændekærgårdsvej tæt på snedkerværkstedet. Naboen hed Meske, og han var virkelig naiv.


Der var jernbanesabotage i Grindsted, så det kneb med tørv. Far købte en vognfuld tørv ude i Grindsted, men kunne ikke få den til Kolding på grund af jernbanesabotagen. Så min familie kunne ikke få tørv til varmen, som der var hårdt brug for.


Jeg blev overført til første Kolding som ulveunge. Den fjerde maj 1945 kom befrielsen, og der var jeg blevet spejder.


Jeg gik på Kolding Højere Almenskole, hvor der var 30 elever i klassen. Læreren Karl Olsen var gået under jorden, fordi han var frihedskæmper. Han kom på besøg indimellem, og han havde styr på klassen. Han blev senere folketingsmedlem for Det Konservative Folkeparti. Jeg havde også Herbert Z Jürgensen, som var modstandsmand. Der var også en speciel lærerinde i geografi, hvor vi havde om Madagaskar. De andre drenge troede, at jeg havde kaldt lærerinden for madam græskar. Jeg fik en lussing – lærerinden blev kaldt gumpe. Jeg skulle have ekstraundervisning hos lærerinden sammen med Peter.


Noget af skolen blev konfiskeret til tvangsarbejdere. De skulle grave skyttegrave til tyskerne. Selvom det var meget koldt, skulle de grave. De kom hjem til middag og fik tynd suppe. Nogle elever gav tvangsarbejderne leverpostejmadder på toilettet. Så flyttede de til en badmintonhal, og der kom feltlazaret på skolen. Der kom to fra Bosnien, som blev hentet i en jeep, hvor soldaterne havde maskingevær. De skulle mod deres vilje tilbage til kommunismen.


Den 4. maj der var det så koldt, så koldt, så pivende koldt, så mor og Merete gik ud i haven og gravede.


Da gik far og jeg ind, fordi vi skulle høre BBC London. Så spillede Prins Jørgens Garde. Og der fik vi budskabet, det meddeles nu fra Montgomerys hovedkvarter at tyskerne i Holland Nordøst Tyskland og i Danmark har overgivet sig. Så kunne vi gå ud og sige det til mor og Merete. Mor blev glad, det var hendes fødselsdag den 4. maj. Så hun sagde, det var den bedste fødselsdagsgave, hun nogensinde havde fået. Så smed de spaderne, og vi gik ned til byen. Det var sådan helt spontant vi skulle ned og opleve befrielsesaftenen sammen med de andre. Borgerne samledes omkring slotssøen neden for Koldinghus slot, hvor man begyndte at synge fædrelandssange. Det var meget hyggeligt, og på et tidspunkt der skulle vi hjem igen. Da vi lige kom op igen, var der en tysk sergent. Der havde slået sig ned med et par mand og et maskingevær. Så de lå deroppe, vi kunne ikke komme igennem, og så måtte vi gå hele vejen rundt og komme den vej. Det var far ikke rigtig tilfreds med. Så han tog noget op af sin tegnebog, der havde han en tilladelse fra den tyske kommandant i Kolding til, at han kunne gå ned på havnen. Og det havde han jo, fordi han var tolder. Så skulle han også holdt øje med, hvad der var for skibstrafik i haven. Og den viste han så til den her under officer, eller hvad vi skal kalde ham. Nå men så fik vi lov til at gå. Ja, skynd jer så lidt at gå hjem, sagde han på tysk. Og så gik vi derop, og da vi var kommet et godt stykke op, kom mine forældre til at snakke med nogle andre som også var ude og nyde, hvor dejligt det var med befrielsen og alt det der. Men så har han jo syntes, det varede for længe. Så han skød lidt hen over hovedet på os med maskingeværet og advarede os en smule. Vi skulle ikke stille os sådan op, så kunne vi gå hjem. Man kunne jo tydeligt se de skød, fordi de havde sådan nogle spor projektiler, kaldte far det. Jeg tror, der var noget fosfor på, de lyste i hvert fald hen over hovedet på os. Så kan det nok være, at vi fik gang i bentøjet og kom hjem. Den næste dag den 5. maj kl. 9, fandt selve overgivelsen sted. Der samledes frihedskæmperne og dem der var nede ved domhuset, som heller ikke lå så langt fra, hvor vi boede. Der gik jeg ned for at se det; det var meget interessant at se. Der var jo mange der havde armbind på, som man ikke forventede. Det så godt ud, at man havde været frihedskæmper. Man kaldte dem de sidste dages hellige, når de havde tiltusket sig et armbind. Det var sådan, at der ikke kom noget særlig godt ud af det. I Kolding var der nogle store lagre af politisk militærgrej. Det var ved en baraklejr, og der var en stor plads, hvor der var lastbiler, tanks og jeg ved ikke hvad. Der var militærgrej i læssevis. Jeg kan huske hvor der var nogen der på et tidspunkt kravlede ind under hegnet og stjal nogle af deres ting. Jeg stjal da både en hjelm, en gasmaske og en feltspade. Det var på et tidspunkt, hvor der ikke rigtig var nogen vagtpost; det havde der været tidligere. Jeg gik den vej forbi til skole og havde snakket med en vagtpost. Han spurgte, om jeg skulle i skole. Jeg svarede ja, det var jo bedre end at stå her med sit gevær. Han kunne dårligt nok løfte det, og så stod han der, da jeg kom med min skoletaske.

